ZAPISNIK 7. IZREDNE SEJE

Sveta Mestne občine Velenje

Seja je potekala v sejni dvorani Mestne občine Velenje, dne 2.7. 2014, s pričetkom ob 8. uri in zaključkom ob 10.30 uri.

Sejo je vodil župan **Bojan KONTIČ**.

Župan **Bojan KONTIČ** je dejal, da je bila seja sklicana zaradi izrednih razmer, ki vladajo v Premogovniku Velenje. V MOV z zaskrbljenostjo že dalj časa spremljajo dogajanje v premogovniku in podpirajo prizadevanja stavkajočih, da se razmere uredijo. Dejal je, da seje niso sklicali, da bi iskali krivce za nastale težave, ampak želijo le, da se razmere uredijo in da ne bodo skupaj z zaposlenimi trepetali glede usode PV-ja. Zahteva lokalne skupnosti pa je, da je primerljiva in nediskriminatorno obravnavana v primerjavi z ostalimi okolji, kjer se proizvaja električna energija.

**Blaž KOŠOROK**, generalni direktor HSE, je dejal, da se PV že nekaj časa nahaja v težkem likvidnostnem in finančnem položaju. Zlasti v zadnjih 3 mesecih lahko govorijo o kritičnem stanju. Dejal je, da je PV dva koraka pred stečajem, česar se je potrebno zavedati. Trudijo se, da bi zagotovili sredstva za likvidnostne težave in poskušajo najti rešitve. Potrebno je finančno in poslovno prestrukturiranje. Ta načrt prestrukturiranja bo zagotovo moral poseči v stroškovno optimizacijo. PV se namreč ne ukvarja samo z osnovno dejavnostjo, ampak tudi z drugimi. Dejal je, da je PV zadolžen za 75 milijonov EUR. Glede prestrukturiranja je torej ena izmed možnosti stroškovna optimizacija. Obstaja namreč vrsta stroškov, ki na prvi pogled niso nujno potrebni. S tem se ukvarja uprava. Druga možnost je racionalizacija poslovanja, ki se dotika tudi socialne varnosti rudarjev. Rudarjem seveda pripadajo vsi dodatki, je pa vprašanje, če pripadajo tudi tistim, ki ne delajo v jami. Vendar druge opcije kot da posežejo v stroške dela ni.

Dejal je, da je bilo zagotavljano, da bo cena premoga 2,25 dosegljiva. Prav tako, da bo dovolj količin premoga in da bo obratovanje do leta 2054. To so tri postavke, ki so zapisane v pogodbah. Zdaj pa ugotavljamo, ko je zgrajenih 95% objekta, da ključna postavka, torej cena premoga, ne drži, kar je čudno. Cena 3,25, ki jo zahtevajo rudarji, pomeni izgubo v TEŠ in tudi v celotni skupini. Prav tako povzroča probleme pri prodaji na trgu. Potrebno bo razmišljati o dvigu cene premoga ob vseh drugih ukrepih. Zahteva stavkovnega odbora po dvigu cene je razumljiva, vendar se je treba zavedati, da bo potrebno racionalizirati poslovanje PV-ja v prihodnosti. Zagotovo nekaterih stroškov PV ne bo mogel več nositi, pa ne gre samo za družbeno odgovornost. Vsekakor se je potrebno zavedati, da se gibljemo zelo na robu. Zaskrbljena je tudi bančna javnost. Dejal je še, da je tudi v TEŠ-u scenarij zelo podoben. HSE tudi v TEŠ-u prevzema plačila obveznosti do dobaviteljev zaradi likvidnostnih težav. Tudi tam bo potrebna racionalizacija. Drugače na dolgi rok ne bodo uspešni.

**Ivan POHOREC**, predsednik uprave PV-ja, je dejal, da je likvidnostno situacija na PV-ju zelo kritična. Glede cene 2,25 je dejstvo, da je pri obstoječem stanju skupine trenutno ni mogoče doseči. Tudi količine premoga so se zaradi seizmičnih dogodkov zmanjšale za približno 5% v naslednjih 5 letih. Glede načrta finančnega in poslovnega prestrukturiranja je tako, da so možni 3 scenariji. En scenarij, ki je v domeni uprave, se že izvaja, vendar gre za manjše prihranke. Drugi scenarij je skoraj v celoti v domeni socialnih partnerjev. Tretji, ki je izredno težko izvedljiv, pa je dvig produktivnosti. Dejstvo pa je, da se bo morala skupina PV prestrukturirati, o tem ni dvoma. Prav je, da delavce skrbi za lastno prihodnost in prihodnost PV-ja, težko pa se je pogajati, če postavljajo ultimate. Dejal je, da trenutno ugotavljajo tudi samo legalnost stavke, saj obstajajo določena pravila in postopki. Za naprej je možnih več opcij, vendar bodo morale vse stani nekoliko popustiti. Pogajajo se, da bi zbližali stališča.

**Peter DERMOL**, direktor TEŠ-a, je dejal, da sta TEŠ in PV seveda neločljivo povezana in eden brez drugega ne moreta, zato so problemi PV-ja tudi problemi TEŠ-a. Morajo delovati kot eno in drug drugega podpirati. TEŠ bo v tem primeru PV-ju pomagala, kolikor je v njeni moči. Dejal je, da že danes uvozimo okoli 10% električne energije. V primeru ustavitve bloka 6 bi bilo potrebno uvoziti več kot 40% električne energije. Seveda v tem primeru ne bomo energetsko samozadostni, da ne govorimo o izgubi delovnih mest. Blok 6 je nacionalni projekt, ki nadomešča obstoječe bloke in sam še vedno trdi, da gre za zelo dober projekt, kar se bo v prihodnosti še bolj pokazalo. Projekt so podprle tudi banke, ker je finančno in okoljsko dober. Želi si, da bi iskali rešitve in ne bi preveč odpirali preteklosti. Prav tako je izredno pomemben socialni dialog.

Dejal je, da je finančna konstrukcija bloka 6 postavljena, po 2 letih pa je ministrstvo ugotovilo, da bi bila dokapitalizacija nedovoljena finančna pomoč. Tako so sklenili, da HSE neposredno poravnava finančne obveznosti preko t.i. prevzema dolga. Glede cene premoga pa je tako, da nismo ničesar storili, če jo le dvignemo. Čez dva meseca bomo sedeli v isti sestavi in se ukvarjali s TEŠ-em, zato moramo iskati celovite rešitve, tako za PV kot za TEŠ. Brez lastnika pa to ne bo šlo. Potreben je odkrit in poštev dialog. Država se mora odločiti, ali potrebuje TEŠ in energetsko neodvisnost ali pa bomo postali hlapci, ki uvažajo električno energijo.

**Bojan BRCAR**, predstavnik zaposlenih v PV-ju, je dejal, da je do spontane stavke prišlo zato, ker so že kar nekaj časa opozarjali na težave in jih napovedovali. Čeprav so opozarjali, niso bili slišani in dogovarjati se ni bilo več mogoče. Stavko so napovedali že pred 4 meseci. Sprejeli so neke dogovore, ki pa v veliki večini niso bili realizirani, kar je privedlo do stavke. Ves čas pa so opozarjali na zadolženost in ceno premoga. Že lani so ugotovili, da cena 2,25 ni mogoča in naložili upravi, da postavi ceno, s katero bo PV lahko obratoval. Cena je bila višja od te, ki jo imajo sedaj. Na koncu so se s postavljeno ceno strinjali, ker so bili potisnjeni v kot. Niso imeli podpisane pogodbe in bi že marca bili brez plač. HSE je obljubil, da bo pomagal z avansnimi plačili, čeprav vemo, da tako ne gre. In danes smo tu. Dejal je, da njegovi sodelavci mislijo resno, situacija pa je zelo kritična. Meni, da mora vstopiti država. Socialni dialog je sicer v PV-ju redno potekal, ampak občutiti je bilo mogoče nemoč uprave.

**Aleksander KAVČNIK**, predstavnik stavkajočih na PV-ju, je dejal, da se je zgodila spontana stavka. Do nje pa je prišlo, ker zaposleni ne pristajajo več na zniževanje plač in na kratenje socialnih pravic. Dejal je, da ne bodo pristali na znižanje plač. Včeraj so izvolili tudi člane v pogajalsko skupino, upravi so predstavili tudi svoje stavkovne zahteve, s pogajanji pa začnejo danes. Rudarji pa so povedali, da ne bodo popuščali.

**Darko MENIH**, župan Občine Šoštanj, je dejal, da se zgodovina ponavlja. Ko se je začel graditi blok 6, so imeli več izrednih sej, kot lokalna skupnost pa so dali vso podporo projektu. Sedaj se dogaja enako premogovniku. Blok 6 bo kmalu poskusno zagnan, na drugi strani pa se pojavlja problem PV-ja. Težave, ki nastajajo zdaj, pa se pojavljajo že nekaj časa in upa, da se bodo rešile z dialogom. Potrebno pa je nuditi vso podporo delavcem. Dejal je, da rudarjem daje vso podporo, prav tako sklepom, ki jih bodo danes sprejeli.

**Janko KOPUŠAR**, župan Občine Šmartno ob Paki, je dejal, da so zelo zaskrbljeni zaradi dogodkov na PV-ju. Predvsem jih skrbi usoda rudarjev in njihovih družin. Prav tako jih skrbi celotno stanje energetike v Sloveniji. Upa, da bodo vsi vpleteni hitro našli rešitve in nek skupni jezik. Podpirajo stavko rudarjev, prav tako bo občina podprla danes sprejete sklepe.

Sledila je razprava:

**Jožef KAVTIČNIK**, svetnik MOV, je dejal, da je že nekaj časa od tega, ko so poslanci opozarjali, da v državi nimajo oblikovanega nacionalnega energetskega programa. PV in TEŠ nista pomembna samo za našo dolino, ampak za celo slovenijo. Prav zaradi tega je lahko Slovenija na področju el. energije samostojna. V nasprotnem primeru bi bila cena el. energije veliko višja. Upa, da se bodo v družbah znali dogovoriti in najti rešitve. Ne bo pa šlo brez sodelovanja s socialnimi partnerji in lokalnimi skupnostmi. Žalostno je, da je mogoč konstruktivni pogovor šele takrat, ko so razmere res čisto na robu. Kot svetnik zagovarja ljudi, ki pošteno delajo in si zato zaslužijo tudi pošteno plačilo. Kot poslanec pa še enkrat sprašuje, kakšna je energetska strategija v Sloveniji. Gospod Košorok je dejal, da jo na HSE-ju imajo, v parlamentu pa zanjo ne vedo, kar se mu zdi čudno. Razmišljal je o tem, da bi predlagal izredno sejo, kjer bi jim odgovorni razložili, kakšen je njihov program, ker potrebujejo odgovore.

**Ferdinand ŽERAK**, predsednik sindikata PV-ja, je dejal, da HSE ima strategijo. Izčrpavanje premogovnika, ki se vrši že nekaj časa, vodi v nekakšno obliko proizvodnega obrata, ki bo priključen TEŠ-u, z minimalno zaposlenimi ljudmi in cena bo dosežena. Meni pa, da ta strategija ni prava. Dejal je, da so imeli stavkovni odbor, opozarjali so na situacijo, podpisali so sporazum, vendar se dogovorjeno ni uresničilo. Stavko so načrtovali za 7.7., vendar se je zgodil spontani štrajk. Želeli so si, da se stavka organizira po pravilih sindikata in po zakonu, vendar na to niso pristali. Ponudili pa so vso pomoč in podporo stavkajočim. Vsi odgovorni morajo podpreti zahteve rudarjev. Gre namreč za več kot 1000 delovnih mest. Dejal je še, da se je ob napovedi prve stavke sestal z županom, vendar politika ni odreagirala, verjame pa, da bodo sedaj zadeve šle v pravo smer.

Župan **Bojan KONTIČ** je dejal, da se je gospod Žerak res oglasil pri njem, vendar je izrecno izrazil željo, da se politika ne vmešava v razmere premogovnika.

**Srečko MEH**, svetnik MOV, je dejal, da morajo danes izraziti podporo rudarjem, zadeve pa morajo urediti tisti, ki so za to odgovorni. Strašna se mu je zdela misel gospoda Žeraka, da je namen HSE-ja izčrpavati premogovnik. To misel moramo ostro kritizirati. Gospod Košorok pa je povedal tudi, da je premogovnik pred stečajem. Meni, da ni prav, da se tako straši ljudi. PV je potrebno prestrukturirati. V preteklosti so se odločili, da se prestrukturiranje naredi tako, da se ustanavljajo hčerinske družbe, ki naj bi nadomestile izgubljena delovna mesta. Tekom prestrukturiranja se je za 3000 zmanjšalo število zaposlenih. Meni tudi, da bi bilo prav prebrati vse pogodbe, ki so bile podpisane in v katerih je bilo zapisano marsikaj, kar se ni uresničilo, npr. dokapitalizacija ali izgradnja novega jaška.

Dejal je, da je bil HSE ustanovljen zato, da bodo vse družbe vključene v skupino imele pogoje za svoje delovanje. Ko je minister Omerzel govoril o ceni bloka 6, so govorili vsi, da je cena rastla. Blok je vseskozi stal toliko, kot je bilo rečeno, Če pa je kdo kaj narobe naredil, pa naj to ugotovijo tisti, ki so za to pristojni. Če se bo vztrajalo pri ceni 2,25 je vprašljiva varnost, na kar pa ne moremo pristati.

Dejal je, da energetski koncept potrebujemo, vendar ga ne moremo narediti danes. Lahko pa sprejmejo kratkoročne ukrepe. Socialni demokrati so v DZ že sklicali sejo odbora, kjer bodo govorili o tem, kar bi moralo biti že zdavnaj dogovorjeno. Govorili bodo tudi o tem, kaj je vloga HSE. Dejal je še, da je bila cena 2,25 ciljna vrednost za leto 2015, kar je bilo zapisano v pogodbah, v strateških dokumentih. Na koncu je izrazil podporo stavkajočim rudarjem.

**Franc ŽERDIN**, svetnik MOV, je dejal, da so o razmerah v PV-ju in TEŠ-u na izrednih sejah Sveta MOV razpravljali in sklepali večkrat. Žal pri udejanjanju sklepov in stališč doslej niso bili uspešni. Če bi bili, se ne bi te dni ponovno soočali s stavko rudarjev. Zahtev lokalne skupnosti se v Ljubljano pač ne sliši. Želeli so, da se HSE približa podjetjem, ki so ga ustanovila z namenom, da zanje in v njihovem imenu kar se da uspešno prodaja elektriko, vodi inženiring pri izvedbi kapitalnih energetskih investicij in optimizira proizvodnjo na način, da bodo podjetja dosegala čim boljši poslovni izid. Žal je situacija drugačna. HSE je pri prodaji električne energije veliko manj uspešen kot npr. GEN I ter mnogi drugi prodajalci, slabo vodi inženiring velikih investicij, poskuša korporativno upravljati največje gospodarske družbe in s tem namenom ukinja nadzorne svete, v vodstva družb pa namenoma imenuje osebe, s katerimi zaradi pomanjkanja izkušenj zlahka manipulira ter jih izkorišča. Vsa leta HSE posluje z visokim dobičkom, lani je ta znašal 75 milijonov EUR, podjetja, ki so ga ustanovila, pa poslujejo s težavami in izgubo.

Dejal je, da premogovniškega podjetja ni mogoče voditi iz Ljubljane. Nemogoče ga je uspešno voditi, če ne poznate podzemnega odkopavanja in njegovih zakonitosti in dejstva, da je cena vezana na način odkopavanja, na sanacijo rudarske škode, drage investicije v posodabljanje opreme, zagotavljanja visokih varstvenih standardov, nujne humanizacije delovnih procesov in tudi obvez do lokalne skupnosti in njenih prebivalcev. Prav tako mora cena premoga omogočati izvedbo prestrukturiranja dejavnosti, prekvalifikacijo invalidnih oseb, investiranje v nove programe, ki bodo zagotavljali nova, nadomestna delovna mesta. HSE trdi, da hčerinska podjetja PV-ja poslujejo slabo, ob tem pa jim znotraj HSE niso sposobni pobotati ali plačati niti upravičenih več milijonskih terjatev. Raje razmišljajo o stečajih teh podjetij in o odprodaji premoženja. Prav tako grozijo, da bodo premogovnik zaprli in v Šoštanj uvažali bolj poceni premog iz tujine, ker naj bi bil ta cenejši. Vendar pa je pri tem potrebno upoštevati tudi vse investicije v železniško ter cestno infrastrukturo, v prekladališča premoga, v predelavo kurišča v TE Šoštanj, v zapiranje premogovnika, nadomestna delovna mesta za rudarje itd. Prav tako so mnogi mnenja, da bodo premog nadomestili obnovljivi viri energije. Mogoče čez nekaj desetletij in pod pogojem, da bodo vlagali veliko več sredstev kot doslej v raziskave in razvoj novih tehnologij.

Dejal je, da Socialni demokrati odločno zahtevajo, da se vodstva PV-ja, TEŠ-a in HSE-ja nemudoma in odgovorno pogovorijo, kako bodo rešili nastale razmere v premogovniku ter drugih energetskih podjetjih. Ocenjujejo, da je do nastalih razmer prišlo predvsem zaradi prizadevanja številnih subjektov in posameznikov po izvedbi nepregledne privatizacije energetskih družb ter teženj po dobrem postranskem zaslužku pri uvozu premoga. Prav tako v svetniški skupini Socialnih demokratov podpirajo vsebino sklepov sprejetih na današnji seji.

**Mateja AŽMAN**, svetnica Občine Šmartno ob Paki, je dejala, da za izgubljene milijone EUR v PV-ju niso krivi delavci, ampak lastniki in vodstvo. Prevečkrat se ta odgovornost prelaga na delavce. Naj lastniki končno potrdijo kredibilno vodstvo. Naj bo vodstvo naklonjeno delavcem in ne različnim lobijem in političnim strankam. Dejala je, da bo podprla predlagane sklepe.

**Ivan POHOREC** je dejal, da PV ne rabi pomoči, ampak rabi pravo ceno in sistemsko rešitev, da se lahko začne prestrukturiranje. Premogovnik mora dobiti svojo ceno, da bo lahko posloval.

**Blaž KOŠOROK** je dejal, da HSE ni kriv za stanje v PV-ju. Cena premoga je znana že nekaj let in vsi so se z njo strinjali. Vsi, ki so tukaj, so sprejeli ceno 2,25. Dejal je, da kot dober gospodar ne bodo PV-ja spustili v stečaj, proti temu se bodo borili, je pa stečaj možnost, pred katero so. Prav tako ne morejo trditi, da HSE finančno izčrpava PV. Vsa ta leta ob koncu leta izboljšujejo rezultat PV-ju. Vsekakor pa je čas za racionalizacijo poslovanja. Prav tako nikoli ni rekel, da bodo uvažali premog, saj se zavedajo, da nimajo logističnih možnosti za to. HSE ni glavni krivec za nastalo situacijo, jo pa rešuje.

Župan **Bojan KONTIČ** je dejal, da je bila cena 2,25 zapisana in podpisana, je pa bilo poleg te cene zapisano tudi, kaj vse še mora biti izvedeno, da bo ta cena dosegljiva, kar pa se ni uresničilo. Ni namen iskati krivca, če pa že govorimo o njem, ga bodo seveda iskali znotraj HSE-ja. Nič na PV-ju in v TEŠ-u ni bilo mogoče sprejeti brez odločitev HSE-ja. Rešitev je v socialnem dialogu, ki ga zahtevajo zaposleni. Če se lokalna skupnost zavzema za to, da se situacija rešuje, pa je logično, da želi imeti posredni vpliv, ker ji ni vseeno za zaposlene in dolino in ne gre pri tem za nobene lobije. Predlaga torej, da nehajo kazati s prstom eden na drugega.

**Srečko MEH**, svetnik MOV, je dejal, da smo se tukaj v dolini odločili za blok 6. Soglašali smo in pristali na ta projekt. Takrat so imeli dve možnosti, ali pristati na blok 6 ali pa na zapiranje PV-ja in TEŠ-a.

Če pa pogledamo tripartitno pogodbo in poslovni načrt piše, da je potrebno zgraditi nov jašek, zapreti nepotrebne jamske objekte in še kaj drugega, da se doseže cena 2,25, pa se to ni naredilo.

**Mihael LETONJE**, svetnik MOV, je pozval gospoda Košoroka, da vsem prisotnim pove, kaj in kako s PV-jem naprej. Želi vedeti, kako naprej, saj zagotovo neke zaključke na HSE-ju že imajo.

**Blaž KOŠOROK** je dejal, da bodo naredili vse, da do stečaja ne bo prišlo. Uprava dela načrt prestrukturiranja in oni so pripravljeni aktivno pomagati. Potrebno je izvesti stroškovno racionalizacijo, poslovno prestrukturiranje, dezinvestiranje poslovno nepotrebnega premoženja in prestrukturiranje dolgov. Ta načrt pa hkrati predvideva tudi povišanje cene energenta, če bodo izvedeni ukrepi. TEŠ bo moral to breme nositi in prav tako skupina HSE, ki bo imela slabše poslovne rezultate.

**Ferdinand ŽERAK** je gospodu Košoroku dejal, da so v NS izsilili ceno 2,45. Vsi so vedeli, da cena ne omogoča normalnega poslovanja PV-ja. Če to ni izčrpavanje, potem ne ve, kaj je. Vsi pa vedo, da je najučinkovitejši ukrep poseg na plače, na kar pa ne bodo pristali.

**Bojan BRCAR** je dejal, da so rudarji že imeli nižje plače, v skupini HSE pa nihče. Pripravljeni so se pogovarjati o znižanju plač za vse v skupini. Dejal je, da bi na HSE bili dober zgled, če bi si tudi sami znižali plače, namesto da si izplačujejo nagrade.

**Ivan POHOREC** je dejal, da rešitev ni v njegovih rokah. Edina rešitev je sistemska rešitev; dokapitalizacija, kredit ali dvig cene. Strinja pa se, da bo potrebno narediti še kakšno racionalizacijo več.

Svetniki Mestne občine Velenje, Občine Šoštanj in Občine Šmartno ob Paki so nato glasovali o naslednjem sklepu:

**SKLEP**

**o stališčih Sveta Mestne občine Velenje do stavke v Premogovniku Velenje**

Svet Mestne občine Velenje podpira stavkajoče rudarje v zahtevah o spoštovanju kolektivne pogodbe, ureditvi cene premoga in o ureditvi razmer znotraj Holdinga Slovenske elektrarne.

Slovenija zaradi strukture proizvodnje (1/3 v termoelektrarnah, 1/3 v jedrski elektrarni in 1/3 v hidroelektrarnah ter v objektih za uporabo drugih obnovljivih virov) odločilno ni odvisna od uvoza električne energije. Zaradi te strukture 30 let v Sloveniji ni bilo električnega mrka. To nam tudi omogoča zanesljivo in cenovno konkurenčno oskrbo potrošnikov, zlasti konkurenčne cene oskrbe gospodarstva s potrebno električno energijo tudi v prihodnje.

**Brez Premogovnika Velenje in Termoelektrarne Šoštanj zanesljive in stabilne oskrbe potrošnikov s cenovno konkurenčno električno energijo v Sloveniji ni mogoče udejanjiti.**

Blok 6 bo kot gorivo uporabljal domači lignit, ki ga izkopava Premogovnik Velenje v neposredni bližini. Na ta način se ohranja energetska lokacija v Šaleški dolini, kot tudi delovna mesta vezana na premogovnik in termoelektrarno.

Alternativni energetski viri (voda, sonce, veter, geotermalna energija, vodik, bio in lesna masa), s katerimi razpolagamo v Sloveniji, še nekaj naslednjih desetletij ne morejo zagotavljati zanesljive oskrbe s cenovno konkurenčno električno energijo.

*V TEŠ se zagotavlja stabilna proizvodnja najmanj 1/3 potrebne električne energije (3.500-3.800 GWh/letno).*

*Bloka 3 in 4 po uveljavitvi nove evropske okoljevarstvene direktive o industrijskih emisijah (IED direktiva; uveljavitev 1.1.2016) ne bosta več izpolnjevala okoljevarstvenih zahtev, na bloku 5 je potrebno izvesti primarne ukrepe tako, da bo sposoben do leta 2027 proizvajati 1.000 GWh/letno. 600 MW blok 6 bo nadomestil obstoječe zastarele proizvodne enote in bo naslednjih 40 let zagotavljal odjemalcem med 3.500 – 3.800 GWh električne energije, kar ob današnjih potrebah zagotavlja 1/3 potrebnih slovenskih kapacitet. Blok 6 bo izpolnjeval okoljske zahteve IED direktive, saj se bo stopnja emisije NOx znižala iz sedanjih 500 na 150 mg/Nm3; emisije SO2 iz sedanjih 400 ma 100 mg/Nm3; znatno pa se bo zmanjšala tudi raven hrupa in prašnih delcev.*

3.

Cena premoga ne sme biti predmet odločanja v nestrokovnih krogih, ker je posledica načina odkopavanja, sanacije rudarske škode, zagotavljanja potrebnega visokega nivoja varnostnih standardov, humanizacije delovnih postopkov, zmanjšanja vplivov na okolje, ... Cena premoga mora omogočiti tudi postopno izvedbo prestrukturiranja premogovnika in zagotavljanje nadomestnih delovnih mest.

4.

Vlada mora takoj pristopiti k pripravi dolgoročne strategije razvoja energetike v Sloveniji na vseh področjih – od proizvodnje surovin, proizvodnje električne energije do prodaje električne energije ter politike potrebnega subvencioniranja vseh vrst pridobivanja električne energije z namenom zagotoviti stabilno neodvisno oskrbo Slovenije z električno energijo.

*Vlada mora v naslednjih letih tudi intenzivirati vlaganje v raziskave premogovih nahajališč in mnogih drugih vrst naravnega bogastva v Sloveniji. Več sredstev je potrebno nameniti tudi za izobraževanje strokovnega kadra na področju rudarstva, geotehnologije in geologije.*

5.

Vodstva Holdinga Slovenske elektrarne, Premogovnika Velenje in Termoelektrarne Šoštanj si morajo prizadevati za sanacijo razmer, nastalih v energetskih podjetjih in premogovništvu Slovenije.

*Ocenjujemo, da je do takšnih razmer prišlo zaradi intenzivnih prizadevanj več lobijev in posameznikov v Sloveniji in tudi izven nje, ki so in še vedno imajo namen na področju energetike izvesti zamegljeno privatizacijo z željo po bogatih zaslužkih.*

6.

Velenje in Šaleška dolina sta v preteklosti zaradi rudarjenja in proizvodnje električne energije plačala velik davek. Potopljenih je bilo pet vasi ter deli mest Velenje in Šoštanj, na stotine domov, preseljenih je več kot 1200 družin, vrsto let smo živeli v zelo onesnaženem okolju.

Vlada mora zagotoviti, da se bo proizvodnja premoga in električne energije vršila družbeno odgovorno, ob upoštevanju vseh veljavnih standardov in predpisov in ob sprotni sanaciji degradiranega okolja v soglasju s prizadetimi lokalnimi skupnostmi.

Prisotnih je bilo 17 članov Sveta Mestne občine Velenje.

Za predlog so glasovali vsi prisotni člani sveta.

**Predlog je bil sprejet.**

Prisotnih je bilo 13 članov Sveta Občine Šoštanj.

Za predlog so glasovali vsi prisotni člani sveta.

**Predlog je bil sprejet.**

Prisotnih je bilo 7 članov Sveta Občine Šmartno ob Paki.

Za predlog so glasovali vsi prisotni člani sveta.

**Predlog je bil sprejet.**

**Seja se je zaključila ob 10.30 uri.**

**Pripravila:**

**Aleksandra Forštner, univ. dipl. pol.**

**župan Mestne občine Velenje**

**Bojan Kontič**